Nr.

Lietuvos Respublikos Vyriausybei

DĖL LIETUVOS RESPUBLIKOS VYRIAUSYBĖS NUTARIMO „DĖL LIETUVOS RESPUBLIKOS SEIMO VII (RUDENS) SESIJOS DARBŲ PROGRAMOS“ PROJEKTO

Vyriausybės kanceliarija parengė ir teikia svarstyti Lietuvos Respublikos Vyriausybės nutarimo „Dėl Lietuvos Respublikos Seimo VII (rudens) sesijos darbų programos“ projektą
(toliau – Nutarimo projektas).

Teikiamu Nutarimo projektu siekiama suderinti Vyriausybės ir Seimo darbą, planuojant Vyriausybei svarbiausių įstatymų projektų parengimą ir priėmimą Seime. Nutarimo projektas parengtas atsižvelgiant į 2021–2024 m. Vyriausybės teisėkūros plane suplanuotų parengti projektų, įgyvendinančių Vyriausybės programos, taip pat Europos Sąjungos (toliau – ES) teisės aktų nuostatas, ir ministerijų planuojamų parengti projektų, skirtų neatidėliotinoms problemoms spręsti, sąrašus.

Vyriausybė, planuodama Seimui rudens sesijos metu siūlomų svarstyti teisės aktų projektų sąrašą, vadovaujasi šiais principais:

kompleksinis ir sistemiškas viešosios politikos problemų sprendimas – siekiama siūlomais teisės aktų pakeitimų projektais visapusiškai spręsti problemas, siūlant ne tarpinius, bet ilgalaikius sprendimus;

teisinio reguliavimo sistemos stabilumas – siekiama konsoliduoti skirtingas atskirų institucijų iniciatyvas keisti tą patį teisės aktą, ypač vengiant smulkių redakcinių, techninių pakeitimų kaip savarankiškų iniciatyvų, ir taip mažinti teisės aktų pakeitimų;

atsakingas planavimas – Vyriausybė dės visas pastangas, kad teisės aktų projektai būtų pateikiami Seimui svarstyti tokiais terminais, kaip suplanuota pasiūlymuose.

Vyriausybė iš viso siūlo Seimui rudens sesijoje svarstyti 82 teisės aktų projektų paketus.
28 teisės aktų projektų paketus siūloma svarstyti jau rugsėjo mėn., 27 – spalio mėn., 26 – lapkričio mėn., 1 – gruodžio mėn. Dauguma – 62 – į Nutarimo projektą įtrauktų teisės aktų projektų paketų yra susiję su Vyriausybės programos nuostatų įgyvendinimu (dalis jų taip pat susiję ir su ES teisės aktų nuostatų įgyvendinimu), kiti projektai – su ES teisės aktų nuostatų perkėlimu ar įgyvendinimu, taip pat su teismų sprendimų įgyvendinimu, kitų klausimų, dėl kurių reikia keisti įstatymų nuostatas, sprendimu.

Nutarimo projekte pažymėti teisės aktų projektai, kurie įgyvendina Ekonomikos gaivinimo ir atsparumo didinimo plane „Naujos kartos Lietuva“ numatytus įsipareigojimus, Valstybės kontrolės valstybinių auditų ataskaitose pateiktas rekomendacijas.

Nutarimo projekte teisės aktų projektai, ratifikuojantys tarptautinius susitarimus ir sutartis, nurodomi kaip teisės aktų dėl tarptautinių sutarčių ratifikavimo projektai ir nedetalizuojami.

Nutarimo projektas aptartas 2023 m. rugpjūčio 29 d. tarpinstituciniame pasitarime, patikslintas atsižvelgiant į pasitarimuose pateiktus pasiūlymus ir po pasitarimų pateiktus ministerijų patikslinimus.

Nutarimo projektas paskelbtas Seimo kanceliarijos teisės aktų informacinėje sistemoje.

Nutarimo projektą parengė Vyriausybės kanceliarija (Ministro Pirmininko patarėja Laura Liutvinskienė (tel. +370 5 2098828, el. p. laura.liutvinskiene@lrv.lt), Strateginio valdymo grupės vadovė Daiva Žaromskytė-Rastenė, (tel. +370 5 2098776, el. p. daiva.zaromskyte@lrv.lt , Vyriausybės posėdžių skyriaus vedėjas Piotr Gerasimovič (tel. +370 5 2098986, el. p. piotr.gerasimovic@lrv.lt ).

PRIDEDAMA. Lietuvos Respublikos Vyriausybės nutarimo „Dėl Lietuvos Respublikos Seimo
VII (rudens) sesijos darbų programos“ projektas, 24 lapai.

Ministrė Pirmininkė	Ingrida Šimonytė

Piotr Gerasimovič, tel. +370 5 2098986, el. p. piotr.gerasimovic@lrv.lt